text: Seest-borgere til fakkeltog: Ribbet op i minderne
  04 november 2014 kl. 07.01
  Det var hårdt men vigtigt. Sådan siger flere Seest-borgere efter fakkeltoget mandag endte på den gamle fyrværkerigrund, hvor katastrofen indtraf.
  - Den ligger og nager i bevidstheden hele tiden.
  Sådan siger Jens Andersen under fakkeltoget mandag aften. Jens Andersen boede med sin kone Helle i Seest, da ulykken indtraf.
  - Jeg kan godt mærke, at i aften bliver der ribbet op i nogle ting, hvor vi troede, det var væk, men det kommer igen, siger han til TV SYD.
  Rie Rasmussen boede også i Seest, da fyrværkerifabrikken sprang i luften.
  - Det er dejligt, at vi får sat et punktum for det på en værdig måde, siger hun til TV SYD, efter at de fremmødte havde holdt ét minuts stilhed.
  Også for Jens og Helle Andersen er fakkeltoget en måde at få lukket katastrofe-kapitlet i deres liv.
  - Det her er en god afslutning. Det har været en hård kamp både med forsikringer for at nå til der, hvor vi er i dag, så det er udmærket lige at sætte to streger under, siger Jens Andersen.
  